อย. รับรองสยามไบโอไซเอนซ์ จำกัด เป็นสถานที่ผลิตวัคซีนโควิดของแอสตร้าเซนเนก้าในประเทศไทยแล้ว
นพ.ไพศาล ดั่นคุ้ม เลขาธิการคณะกรรมการอาหารและยา เปิดเผยว่า ขณะนี้ตนเองได้ลงนามรับรองให้บริษัท สยามไบโอไซเอนซ์ จำกัด เป็นสถานที่ผลิตวัคซีนของแอสตร้าเซนเนก้าในประเทศไทยแล้ว หลังจากมีการตรวจสอบมาตรฐานการผลิตก่อนหน้านี้ไปแล้ว สำหรับการขึ้นทะเบียนใช้วัคซีนในประเทศไทยตอนนี้ยังผ่านการรับรอง 3 บริษัท คือ ซิโนแวค แอสตร้าเซนเนก้า และจอห์นสัน แอนด์ จอห์นสัน ส่วนยี่ห้ออื่นยังรอให้ยื่นเอกสารเข้ามา ส่วนกรณีที่นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ออกมาระบุว่ามีการเจรจาวัคซีนกับบริษัท ไฟเซอร์ และพร้อมแก้ระเบียบหลักเกณฑ์ให้นำเข้ามาได้โดยไม่ต้องผ่านการรับรอง อย. นั้น นพ.ไพศาล กล่าวว่า จริงๆ ต่อให้ส่งเร็วที่สุดแค่ไหนก็ต้องขึ้นทะเบียน แต่เค้าสามารถยื่นเอกสารมาก่อนที่วัคซีนจะมาถึงเพื่อพิจารณาได้ทันทีไม่เกินเดือนแล้วเสร็จแน่ ไม่ได้มีประเด็นอะไร ด้าน นพ.นคร เปรมศรี ผู้อำนวยการสถาบันวัคซีนแห่งชาติ กล่าวว่า กรณีที่รองนายกฯ พูดนั้นคือ กรณีจำเป็น หากส่งวัคซีนได้เร็วก็มีช่องทางอยู่แล้วที่ทำให้นำเข้าเร่งด่วนได้ แต่หากไม่สามารถส่งได้เร็ว ก็ให้มาขึ้นทะเบียนตามระบบ ซึ่งไฟเซอร์ก็มีเอกสารพร้อมอยู่ คิดว่าน่าจะขึ้นทะเบียนได้ทัน ทั้งนี้วัคซีนของไฟเซอร์จะมีการนำเข้ามาฉีดฟรีให้กลุ่มเด็กอายุ 16 ปีขึ้นไป ซึ่งต้องได้รับคนละ 2 เข็ม โดยเข็ม 2 ต้องห่างจากเข็ม 1 ประมาณ 21-28 วัน ทั้งนี้ยังไม่สามารถบอกได้ว่าจะได้วัคซีนไฟเซอร์ได้ทั้งหมดกี่โดส ตัวเลข 10 ล้านโดส เป็นเพียงกรอบกว้างๆ ส่วนจำนวนจริงจะรู้จนกว่าจะมีการทำสัญญากัน